
2.

(návrh)
OPATRENIE
Národnej banky Slovenska 
 z .....2026
 
o registri finančných agentov, finančných poradcov, finančných sprostredkovateľov z iného členského štátu v sektore poistenia alebo zaistenia a finančných sprostredkovateľov z iného členského štátu v oblasti poskytovania úverov na bývanie

 
 
Národná banka Slovenska podľa § 16 ods. 13 zákona č.186/2009 Z. z. o finančnom sprostredkovaní a finančnom poradenstve a o zmene a doplnení niektorých zákonov v znení neskorších predpisov (ďalej len „zákon“) ustanovuje: 
 


§ 1 
Návrh na zápis do registra 
 
(1) Návrh na zápis viazaného finančného agenta, podriadeného finančného agenta, viazaného investičného agenta  a sprostredkovateľa doplnkového poistenia (ďalej len „finančný agent“) do registra finančných agentov, finančných poradcov, finančných sprostredkovateľov z iného členského štátu v sektore poistenia alebo zaistenia a finančných sprostredkovateľov z iného členského štátu v oblasti poskytovania úverov na bývanie (ďalej len „register“) sa skladá z časti Subjekty a časti  Podregistre.

(2)  Návrh na zápis finančného agenta do registra v časti Subjekty obsahuje, ak je navrhovaný finančný agent

a)  právnická osoba,  
1. informáciu o skutočnosti, že ide o zápis do registra, 
2. označenie, že ide o právnickú osobu, 
3. obchodné meno, 
4. IČO, ak bolo pridelené, 
5. [bookmark: _Hlk127351012]adresu sídla, kde sa uvedie ulica,  súpisné číslo domu,  orientačné číslo domu, ak bolo pridelené, poštové smerovacie číslo, obec a štát, 
6. adresu organizačnej zložky na území Slovenskej republiky, kde sa uvedie ulica, súpisné číslo domu,  orientačné číslo domu, ak bolo pridelené, poštové smerovacie číslo, obec a štát, ak ide o právnickú osobu so sídlom mimo územia Slovenskej republiky, 
7. telefónne číslo a ak ide o právnickú osobu so sídlom mimo územia Slovenskej republiky, uvedie sa aj telefónne číslo organizačnej zložky na území Slovenskej republiky, 
8. adresu elektronickej pošty a ak ide o právnickú osobu so sídlom mimo územia Slovenskej republiky, uvedie sa aj adresa elektronickej pošty organizačnej zložky  na území Slovenskej republiky, 
9. meno, priezvisko, rodné číslo alebo dátum narodenia, ak rodné číslo nebolo pridelené, dátum začiatku vykonávania funkcie vedúceho organizačnej zložky na území Slovenskej republiky, ak ide o právnickú osobu so sídlom mimo územia Slovenskej republiky,
b) fyzická osoba, 
1. informáciu o skutočnosti, že ide o zápis do registra, 
2. označenie, že ide o fyzickú osobu, 
3. meno a priezvisko, 
4. rodné číslo alebo dátum narodenia, ak rodné číslo nebolo pridelené a IČO, ak  bolo pridelené, 
5. adresu trvalého pobytu, kde sa uvedie súpisné číslo domu,  orientačné číslo domu, ak bolo pridelené, poštové smerovacie číslo, obec a štát, telefónne číslo a adresu elektronickej pošty,
6. adresu miesta podnikania, kde sa uvedie súpisné číslo domu, orientačné číslo domu, ak bolo pridelené, poštové smerovacie číslo, obec a štát, telefónne číslo a adresu elektronickej pošty.

(3)  Návrh na zápis finančného agenta do registra v časti Podregistre obsahuje 

a) informáciu o skutočnosti, že ide o zápis do podregistra, 
b) označenie podregistra, 
c) IČO, ak bolo pridelené a ak ide o fyzickú osobu, aj rodné číslo; ak rodné číslo nebolo pridelené, uvedie sa dátum narodenia, 
d) typ finančného agenta, 
e) názvy iných členských štátov, na ktorých území je finančný agent oprávnený vykonávať finančné sprostredkovanie v sektore poistenia alebo zaistenia a v oblasti poskytovania úverov na bývanie,  
f) meno, priezvisko, rodné číslo alebo dátum narodenia, ak rodné číslo nebolo pridelené, adresu trvalého pobytu a dátum začiatku vykonávania funkcie každého člena štatutárneho orgánu zodpovedného za vykonávanie finančného sprostredkovania, ak ide o finančného agenta právnickú osobu,
g) meno, priezvisko, rodné číslo alebo dátum narodenia, ak rodné číslo nebolo pridelené, adresu trvalého pobytu a dátum začiatku vykonávania funkcie každého odborného garanta,
h) informáciu o skutočnosti, či navrhovateľ prevzal zodpovednosť za škodu, 
i) ak navrhovateľ neprevzal zodpovednosť za škodu, uvádza sa aj 
1. obchodné meno poisťovateľa,
2.  IČO poisťovateľa;  ak poisťovateľ nemá pridelené slovenské IČO, uvádza sa LEI kód,
3. číslo poistnej zmluvy, 
4. dátum začiatku platnosti poistnej zmluvy,
5. dátum začiatku účinnosti poistnej zmluvy,
j) meno, priezvisko, rodné číslo alebo dátum narodenia, ak rodné číslo nebolo pridelené, adresu trvalého pobytu a dátum začiatku vykonávania funkcie každého mentora, ak ide o podregister kapitálového trhu,
k) ďalšie doplňujúce údaje.

(4) Návrh na zápis finančného agenta do registra sa v časti Podregistre vypĺňa pre každý podregister samostatne.
 
§ 2 
Návrh na zmenu zápisu v registri 
 
(1) Návrh na zmenu zápisu v registri v časti  Subjekty obsahuje  

a) informáciu o skutočnosti, že ide o zmenu zápisu v registri, 
b) registračné číslo finančného agenta,  
c) označenie, že ide o fyzickú osobu, právnickú osobu alebo právnickú osobu so sídlom mimo územia Slovenskej republiky, 
d) IČO, 
e) rodné číslo alebo dátum narodenia, ak rodné číslo nebolo pridelené, ak je finančným agentom fyzická osoba,  
f) zmenu  údajov podľa § 1 ods. 2 , ak došlo k zmene v týchto evidovaných údajoch. 
 
(2) Návrh na zmenu zápisu v registri v časti Podregistre  obsahuje, ak sa navrhuje

a) zrušenie zápisu v podregistri, 
1. informáciu o skutočnosti, že ide o zrušenie zápisu v podregistri, 
2. registračné číslo finančného agenta,
3. označenie podregistra, ktorého sa zrušenie zápisu týka, 
4. IČO, 
5. typ finančného agenta,
6. rodné číslo alebo dátum narodenia, ak rodné číslo nebolo pridelené, ak je finančným agentom fyzická osoba,  
b) zmena zápisu v podregistri,
1. informáciu o skutočnosti, že ide o zmenu zápisu v podregistri, 
2. registračné číslo finančného agenta, 
3. označenie podregistra, ktorého sa zmena zápisu týka, 
4.  IČO, 
5. typ finančného agenta,
6. rodné číslo alebo dátum narodenia, ak rodné číslo nebolo pridelené, ak je finančným agentom  fyzická osoba,  
7. zmenu údajov podľa § 1 ods. 3, ak došlo k zmene v týchto evidovaných údajoch, 
c) zápis v novom podregistri, 
1. informáciu o skutočnosti, že ide o zápis v podregistri, 
2. registračné číslo finančného agenta,
3. označenie podregistra,  ktorého sa zápis týka,
4. IČO, 
5. typ finančného agenta,
6. rodné číslo alebo dátum narodenia, ak rodné číslo nebolo pridelené, ak je finančným agentom fyzická osoba,  
7. informácie o členovi štatutárneho orgánu zodpovedného za finančné sprostredkovanie pre nový podregister podľa § 1 ods. 3 písm. f), ak ide o právnickú osobu,
8. informácie o odbornom garantovi pre nový podregister podľa § 1 ods. 3 písm. g), 
9. informáciu o skutočnosti, či navrhovateľ prevzal zodpovednosť za škodu,
10. ak navrhovateľ neprevzal zodpovednosť za škodu, informácie podľa § 1 ods. 3 písm. i), 
11. informácie o mentorovi podľa § 1 ods. 3 písm. j), ak ide o zápis v podregistri kapitálového trhu,  
12. ďalšie doplňujúce údaje. 

§ 3 
Návrh na zrušenie zápisu v registri a žiadosť o zrušenie zápisu v registri 
 
(1) Návrh na zrušenie zápisu v registri sa vypĺňa iba v časti Subjekty a obsahuje 
a) informáciu o skutočnosti, že ide o zrušenie zápisu v registri, 
b) registračné číslo finančného agenta,  
c) označenie, že ide o fyzickú osobu, právnickú osobu alebo právnickú osobu so sídlom mimo územia Slovenskej republiky, 
d) IČO, 
e) rodné číslo alebo dátum narodenia, ak rodné číslo nebolo pridelené, ak je finančným agentom fyzická osoba. 
 
(2) Vzor žiadosti o zrušenie zápisu podľa § 16 ods. 4 písm. e) zákona je uvedený v prílohe.
 
§ 4 
Spôsob predkladania návrhu a žiadosti 
 
(1) Návrh na zápis do registra, návrh na zmenu zápisu v registri a návrh na zrušenie zápisu v registri sa predkladá prostredníctvom webovej aplikácie dostupnej na webovom sídle Národnej banky Slovenska. 

(2) Za správnosť a úplnosť údajov v návrhu na zápis do registra, návrhu na zmenu zápisu v registri a návrhu na zrušenie zápisu v registri zodpovedá navrhovateľ.

(3) Žiadosť o zrušenie zápisu podľa § 16 ods. 4 písm. e) zákona sa predkladá v listinnej podobe. 

§ 5
 Štruktúra registračného čísla 
 
(1) Registračné číslo pridelené finančnému agentovi má štruktúru poradového čísla so vzostupnou postupnosťou číselného radu. 
 
(2) Ak osoba, ktorej bol zrušený zápis v registri, je opätovne zapísaná do registra, pridelí sa jej nové registračné číslo. 
 
§ 6 
Maximálny počet osôb 
 
Návrh na zápis do registra, návrh na zmenu zápisu v registri a návrh na zrušenie zápisu v registri obsahuje maximálne 50 osôb. 
 

§ 7
Zrušovacie ustanovenie

Zrušuje sa opatrenie Národnej banky Slovenska z 25. septembra 2018 č. 12/2018 o registri finančných agentov, finančných poradcov, finančných sprostredkovateľov z iného členského štátu v sektore poistenia alebo zaistenia a finančných sprostredkovateľov z iného členského štátu v oblasti poskytovania úverov na bývanie (oznámenie č. 292/2018 Z. z.).
     
§ 8 
Účinnosť 
 
Toto opatrenie nadobúda účinnosť dňa 1. januára 2027. 





















	 	 	 
Príloha k opatreniu č. ...../2026

Vzor žiadosti o zrušenie zápisu v registri 
 
VEC: Žiadosť o zrušenie zápisu  v registri 
 
Žiadateľ ....................................................................................................................................... 
(meno a priezvisko, ak ide o fyzickú osobu / obchodné meno, ak ide o právnickú osobu) 
 	 
....................................................................................................................................................... 
(adresa trvalého pobytu a miesta podnikania, ak ide o fyzickú osobu / adresa sídla, ak ide 
o právnickú osobu)   	 	 	 
 
IČO: ............................... 	 
 
Rodné číslo (ak ide o fyzickú osobu): .......................................... 
 
Registračné číslo pridelené Národnou bankou Slovenska v registri: ........................................... 
 
Žiadam Národnú banku Slovenska podľa § 16 ods. 4 písm. e) zákona č. 186/2009 Z. z.  o finančnom sprostredkovaní a finančnom poradenstve a o zmene a doplnení niektorých zákonov v znení neskorších predpisov o zrušenie zápisu v registri z dôvodu, že samostatný finančný agent*/finančná inštitúcia* (meno a priezvisko, adresa trvalého pobytu a miesta podnikania, ak ide o fyzickú osobu/obchodné meno, adresa sídla, ak ide o právnickú osobu) 
.............................................................................................................................registračné číslo pridelené Národnou bankou Slovenska v registri:...................................................... si ako 
navrhovateľ nesplnil povinnosť podľa § 16 ods. 4 písm. d) zákona, a to podať návrh  na zrušenie zápisu mojej osoby do 15 dní odo dňa doručenia žiadosti o podanie návrhu  na zrušenie zápisu v registri zo dňa ...................... Žiadosť bola navrhovateľovi doručená dňa 
......................  
V ...........................  dňa ...................... 
 	 	 	          	                       .................................................................... 
(podpis žiadateľa o zrušenie zápisu, ak ide o fyzickú osobu/podpis osoby oprávnenej konať za žiadateľa o zrušenie zápisu, ak ide o právnickú osobu) 
 
 
______________________ 
*Uvádza sa príslušná možnosť 

Prílohy: 
1. Žiadosť o podanie návrhu na zrušenie zápisu v registri 
2. Doklad preukazujúci doručenie žiadosti o podanie návrhu na zrušenie zápisu v registri navrhovateľovi (napríklad písomné potvrdenie o osobnom prevzatí žiadosti navrhovateľom vyznačené na žiadosti, doručenka poštového podniku) 
